גאלפסטרים 5

גאלפסטרים 5 (Gulfstream V) הוא מטוס מנהלים סילוני מהמתקדמים בעולם, מתוצרת חברת גאלפסטרים איירוספייס-ג'נרל דיינמיקס האמריקנית. מספר מטוסים מדגם זה נרכשו על ידי חיל האוויר הישראלי, ונכנסו לשירות ב-2005. בחיל האוויר הישראלי קיבל המטוס את הכינוי "נחשון". הגאלפסטרים 5 (מכונה גם G5) טס לראשונה ב-1995. הוא מסוגל לשאת 16 איש בתצורת מושבים סטנדרטית, ומסוגל לטוס למרחק של עד 6,500 מיל (12,038 ק"מ), מה שהפך אותו, בעת כניסתו לשירות, למטוס המנהלים הסילוני בעל הטווח הארוך ביותר שיוצר. שדרוג שנעשה למטוס, ששוחרר לשוק ב-2003, בעל ביצועים טובים יותר ומכונה גאלפסטרים G550 (גאלפסטרים V SP). הטווח הוגדל ל-6,750 מיל (12,501 ק"מ), בעיקר הודות להפחתת הגרר. דבר זה הפך את הגאלפסטרים 550 למטוס המנהלים הסילוני בעל הטווח הארוך ביותר בעולם. תא הטייס של המטוס כולל ארבע תצוגות מתוצרת האניוול ו"מערכת ראייה משופרת" (EVS - Enhanced Vision System), מצלמת אינפרה-אדום המציגה תמונה המתקבלת על תצוגה עלית. ה-EVS מאפשרת למטוס לנחות בתנאי ראות נמוכה. מחיר המחירון של מטוס זה עומד כיום (2006) על כ-46 מיליון דולר, וזמן ההמתנה למסירה הוא יותר משנה. מבחינה חיצונית, מטוס זה נבדל מהגאלפסטרים 5 בכך שיש לו חלון נוסעים שביעי בצידו השמאלי (בניגוד לשישה בצד השמאלי ושישה או שבעה בצד הימני). ה-G500 היא גרסה של ה-G550 בעלת טווח קצר יותר, שנכנסה גם היא לשירות בשנת 2003. היא בעלת מראה חיצוני זהה, כמו גם תא טייס זהה, אולם גרסה זו לא כוללת את מערכת ה-EVS כציוד סטנדרטי, אם כי היא זמינה כאופציה. היא גם בעלת נפח דלק קטן יותר, מה שמגביל את טווחה ל-5,800 מייל. מחיר המחירון של מטוס זה עומד כיום (2006) על 38 מיליון דולר. למטוסי גאלפסטרים 5 ו-550 גרסה צבאית תחת הכינוי "C-37". משרתים בחיל האוויר האמריקני לצורך הטסת בכירים בממשל האמריקאי ומשימות מחלקת ההגנה האמריקאית כמו כן המטוס משמש את משמר החופים האמריקני. במאי 2002 הפך משמר החופים האמריקני את אחד ממטוסי ה"C-37A" למטוס הפיקוד המבצעי וכינה אותו "CG-01". בנובמבר 2001 נחתמה עסקה בין חברת "אלתא" לחברת "גאלפסטרים" לצורך רכישת מספר מטוסי גאלפסטרים G500 ו-G550 ושדרוגם על-פי דרישות חיל האוויר הישראלי. המטוס הראשון נחת בבסיס לוד ב-26 ביוני 2005. בחיל האוויר הישראלי קיבל המטוס את הכינוי "נחשון". למטוסים שלוש תצורות מתוכן שתי תצורות ישנות יותר: מטוס לאיסוף מודיעין אותות המכונה "נחשון שביט" (G-500), ומטוס שליטה ובקרה אווירית המכונה "נחשון עיטם" (G-550). המטוסים נקלטו בטייסת 122 שכונתה בעבר "טייסת הדקוטה" ושינתה את שמה ל"טייסת הנחשון". בסך הכול רכשה ישראל חמישה מטוסי נחשון. באפריל 2021 נקלט בטייסת 122 דגם 550 "נחשון אורון", שהוא מטוס לאיסוף מודיעין. ב-20 ביולי 2024 השתתף המטוס כמטוס פיקוד ושליטה במבצע יד ארוכה. חיל האוויר האיטלקי מפעיל שני מטוסי גאלפסטרים 5 בתצורה התראה אווירית, תוצרת אלתא. חיל האוויר של סינגפור מפעיל ארבע מטוסי גאלפסטרים 5 בתצורה התראה אווירית, תוצרת אלתא. צוות: 1-2 טייסים קיבולת: 14-19 נוסעים אורך: 96 רגל 5 אינץ' (29.4 מטר) מוטת כנפיים: 93 רגל 6 אינץ' (28.5 מטר) גובה: 25 רגל 10 אינץ' (7.9 מטר) משקל ריק: 48,000 ליברות (21,773 ק"ג) משקל טעון: 54,500 ליברות (24,721 ק"ג) משקל המראה מרבי: 85,100 ליברות (38,601 ק"ג) הנעה: שני מנועי טורבו-מניפה מדגם BR710, מתוצרת חברת רולס-רויס, בעלי דחף של 15,385 ליברות-כוח (68.4 קילו-ניוטון) כל אחד מהירות מרבית: מאך 0.885 מהירות שיוט: 488 קשר (מאך 0.85, 904 קמ"ש) טווח: 5,800 מיל ימי (10,742 ק"מ) סייג רום: 51,000 רגל (15,545 מטר) מרחק המראה: 5,150 רגל (1,570 מטר) מרחק נחיתה: 2,770 רגל (884 מטר) צוות: 1-2 טייסים קיבולת: 14-19 נוסעים אורך: 96 רגל 5 אינץ' (29.4 מטר) מוטת כנפיים: 93 רגל 6 אינץ' (28.5 מטר) גובה: 25 רגל 10 אינץ' (7.9 מטר) משקל ריק: 48,300 ליברות (21,909 ק"ג) משקל טעון: 54,500 ליברות (24,721 ק"ג) משקל המראה מרבי: 91,000 ליברות (41,277 ק"ג) הנעה: שני מנועי טורבו-מניפה מדגם BR710, מתוצרת חברת רולס-רויס, בעלי דחף של 15,385 ליברות-כוח (68.4 קילו-ניוטון) כל אחד מהירות מרבית: מאך 0.885 מהירות שיוט: 488 קשר (מאך 0.85, 904 קמ"ש) טווח: 6,750 מיל ימי (12,501 ק"מ) סייג רום: 51,000 רגל (15,545 מטר) מרחק המראה: 5,910 רגל (1,801 מטר) מרחק נחיתה: 2,770 רגל (884 מטר) צוות: 5 קיבולת: 12 אורך: 96 רגל 5 אינץ' (29.4 מטר) גובה: 25 רגל 11 אינץ' (7.9 מטר) משקל המראה מרבי: 90,500 ליברות (41,050 ק"ג) הנעה: שני מנועי טורבו-מניפה מדגם BR710A1-10, מתוצרת חברת רולס-רויס, בעלי דחף של 14,750 ליברות-כוח (65 קילו-ניוטון) כל אחד מהירות מרבית: 600 מיל/שעה טווח: 6,300 מיל סייג רום: 51,000 רגל (15,240 מטר) מדיה וקבצים בנושא גאלפסטרים 5 בוויקישיתוף G500, באתר גאלפסטרים. G550, באתר גאלפסטרים. נועם אופיר, ‏מטוס הביון החדש של ישראל - קטן יותר, חכם יותר, באתר חיל האוויר הישראלי. טליה יריב, ‏מעבר לאופק, באתר חיל האוויר הישראלי. הצצה אל מטוס הביון המתקדם ביותר של חיל-האוויר, באתר צה"ל, 26 במרץ 2024 דרור מרום, ‏גולפסטרים תספק לצה"ל 4 מטוסי מנהלים למטרות מודיעין, באתר גלובס, 5 בדצמבר 2001 דרור מרום, ‏אלתא תספק לצה"ל מטוסי מודיעין ב-250 מיליון דולר, באתר גלובס, 14 באפריל 2002 גילי כהן, לראשונה: קצינה מונתה לסגנית מפקד טייסת א' בחיל האוויר, באתר הארץ, 19 בנובמבר 2014 ניר דבורי, ‏בכל מזג אוויר ובזמן אמת: חיל האוויר קולט מטוס מודיעין מתקדם. צפו, באתר ‏מאקו‏, 4 באפריל 2021